Ministru kabineta noteikumu projekta

**“Higiēnas prasības baseina un pirts pakalpojumiem”**

sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir aktualizēt higiēnas prasības baseinu un pirts pakalpojuma sniegšanai, mazinot infekciju slimību risku un nodrošinot epidemioloģiski drošākus baseina un pirts pakalpojumus patērētājiem.  Projekts stāsies spēkā 2021.gada 1.jūlijā, lai dotu iespēju pakalpojumu sniedzējiem sagatavoties aktualizēto prasību izpildei. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Higiēnas prasības baseina un pirts pakalpojumiem” (turpmāk – Projekts) izstrādāts pēc Veselības ministrijas iniciatīvas saskaņā ar Epidemioloģiskās drošības likuma (turpmāk – Likums) 38.1 panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 38.1 panta pirmā daļa paredz, ka Ministru kabinets nosaka higiēnas prasības paaugstināta riska subjektiem. Higiēnas prasības ir nosacījumu un praktisku pasākumu kopums, kas nepieciešams, lai samazinātu vai likvidētu fizikālo, ķīmisko un bioloģisko faktoru iespējami kaitīgo iedarbību, tādējādi garantējot drošu un cilvēka veselībai nekaitīgu vidi un pakalpojumu sniegšanu. Savukārt paaugstināta riska subjekts saskaņā ar likumu ir tiesību subjekts, kura darbības veids ir pakalpojumu sniegšana patērētājiem un kura darbība ir saistīta ar veselību ietekmējošo faktoru (tai skaitā vides faktoru) kaitīgo iedarbību, un kurš ir pakļauts epidemioloģisko drošību regulējošo normatīvo aktu prasībām. Epidemioloģiskā drošība ir profilakses, arī higiēnas, pretepidēmijas, ārstniecības un organizatorisko nosacījumu un pasākumu sistēma, kuras mērķis ir **mazināt sabiedrības veselības apdraudējumu**, ko izraisa infekcijas slimības un veselību ietekmējošo vides faktoru kaitīgā iedarbība. Nevieni noteikumi netiek izstrādāti ar mērķi pasargāt sabiedrību no visiem infekcijas slimību izraisītājiem, bet gan ar mērķi **maksimāli mazināt slimību rašanās iespēju**, it īpaši no biežāk izplatītajiem slimību izraisītājiem (ne tikai infekciju izraisītajiem, bet arī kaitīgajiem vides faktoriem), kurus iespējams novērst ar samērīgiem pasākumiem. Baseinu un pirts pakalpojumi ir paaugstināta riska subjektu skaitā un šobrīd prasības minētajiem pakalpojumiem nosaka Ministru kabineta 2009.gada 13.janvāra noteikumi Nr. 37 “[Higiēnas prasības publiskas lietošanas peldbaseiniem](https://likumi.lv/ta/id/186601-higienas-prasibas-publiskas-lietosanas-peldbaseiniem)“ un Ministru kabineta 2000.gada 19.decembra noteikumi nr. 439 “[Higiēnas prasības publiskas lietošanas pirtīm](https://likumi.lv/ta/id/13858-higienas-prasibas-publiskas-lietosanas-pirtim)“ (turpmāk – abi pašreizējie noteikumi).  Tā kā kopš abu pašreizējo noteikumu izdošanas ir pagājis ilgs laiks, nepieciešams pārskatīt prasības atbilstoši mūsdienu tendencēm. Šobrīd dažādi baseini un vannas, kas nav domātas peldēšanai, kā arī pirtis, kas nav paredzētas tikai mazgāšanās vajadzībām, ir pieejami kompleksi - gan baseinos, gan pirtīs, tādēļ, lai aptvertu visus mūsdienās publiski pieejamos baseinu un pirts pakalpojumus, lietderīgi abus pašreizējos noteikumus apvienot.  Peldēšanai paredzētajos baseinos var pievadīt pazemes un virszemes ūdeni, jūras un termālo ūdeni. Peldbaseini var būt mājas jeb privāti, daļēji publiski (piemēram, viesnīcās, skolās, sporta klubos, kruīza kuģos) un publiski (piemēram, pašvaldības iestādēs). Peldbaseinus var ierīkot iekštelpās un ārā, tie var būt apsildāmi un neapsildāmi. Pirts un saunas zonā parasti ir izveidoti nelieli baseini, kuros ir neapsildīts ūdens un kas parasti paredzēti vienam lietotājam.  Kā tradicionālu peldbaseinu saprot publisku peldēšanai vai peldēšanas apmācībai paredzētu baseinu, kam ir taisnstūra forma bez īpašām paredzētām papildus iespējām. Tie ir piemēroti visām vecuma grupām un dažādai sagatavotībai. Ir arī speciāli baseini, kas paredzēti noteiktam lietošanas veidam, piemēram, niršanai, peldēšanas apmācībām, baseini ar straumēm u.tml. Peldēšanai paredzētos baseinus bieži izmanto arī dažādām citām aktivitātēm kā, piemēram, ūdens aerobika, ūdenslīšanas apmācības (scuba diving), SUP airēšana utt. Fizikālās terapijas baseini paredzēti ārstnieciskiem mērķiem. Dabīgie spa baseini satur termālo un/ vai minerālūdeni ar terapeitiskām īpašībām.  Projekts izstrādāts, apvienojot abos pašreizējos noteikumos minētās prasības un tiek attiecināts uz publiskas lietošanas baseiniem, kas tiek izmantoti peldēšanai un citām fiziskām aktivitātēm, ārstnieciskai profilaksei, atpūtai un relaksācijai, kā arī publiskas lietošanas pirtīm, kuras izmanto, lai mazgātos, atpūtai un rehabilitācijai. Projekts attiecas uz visiem peldbaseiniem un vannām, kas tiek piedāvāti publiskai lietošanai, t.sk. akvaparkos, sporta centros, spa salonos. Atšķirībā no iepriekšējiem noteikumiem, projekts paredz prasības arī āra baseiniem. Projekts neattiecas uz  personīgajā lietošanā esošajiem baseiniem un pirtīm, jo personīgās higiēnas nosacījumu ievērošana gadījumos, kad netiek skartas sabiedrības intereses, ir katra indivīda paša atbildība.  Atbildīgi par higiēnas prasību nodrošināšanu un cilvēka dzīvībai un veselībai drošu pakalpojumu sniegšanu ir saimnieciskās darbības veicēji, kuri sniedz ūdens rekreācijas un pirts pakalpojumus. Savukārt higiēnas prasību nodrošināšanas kontroli arī turpmāk veiks Veselības inspekcija.  Līdzīgi, kā pašreizējos noteikumos, projekts paredz, ka pakalpojuma sniedzējam ir jāizstrādā pakalpojuma saņemšanas noteikumi, un, lai iepazīstinātu apmeklētāju, tie jādara publiski pieejami, piemēram, publicējot savā tīmekļa vietnē, bet obligāti jāizvieto redzamā vietā. Lai apmeklētāji viegli varētu ieraudzīt un salasīt, pakalpojuma saņemšanas noteikumus izvieto laukumā, kas nav mazāks par A4 formāta lapu (21x29,7 cm). Peldbaseina apmeklēšanas ierobežojumi iekļaujami pakalpojuma saņemšanas noteikumos, nosakot, ka ar pakalpojuma saņemšanas noteikumiem pakalpojuma saņēmējs iepazīstas pirms pakalpojuma saņemšanas.  Projekts nosaka, ka nepieciešams izstrādāt pakalpojuma saņemšanas noteikumus pirts un baseina apmeklētājiem, lai tiktu nodrošinātas higiēnas prasības. Galvenie jautājumi, kas būtu iekļaujami pakalpojuma saņemšanas noteikumos: 1) higiēnas prasības baseina un pirts apmeklētājiem pirms un pēc baseina un pirts izmantošanas, piemēram, noteikumu obligāti izmantot dušu; 2) ierobežojumus baseina un pirts pakalpojumu izmantošanai, piemēram, nosakot aizliegumu apmeklēt baseinu klientiem ar lipīgām infekcijas slimībām, 3) nosacījumus drošai baseina un pirts lietošanai, 4) maksimālo peldētāju skaitu baseinā vai vienā celiņā, ņemot vērā peldētāju vecumu un iespējas nodrošināt klientu drošību. Pakalpojuma saņemšanas noteikumos iekļaujamas arī citas nepieciešamās prasības pēc pakalpojuma sniedzēja ieskatiem. Pakalpojuma sniedzējs arī nodrošina, lai pakalpojuma saņemšanas noteikumi tiktu ievēroti.  Līdzīgi kā Lielbritānijas vadlīnijās (<https://www.hse.gov.uk/pUbns/priced/hsg179.pdf>) par drošību peldbaseinos un arī Lietuvas higiēnas prasībās (<https://e-seimas.lrs.lt/portal/legalAct/lt/TAD/6476c281b54e11e6a3e9de0fc8d85cd8>), projekts nosaka, ka peldbaseinu uzstāda un izmanto saskaņā ar iekārtu ražotāja norādījumiem, ekspluatācijas un apkopes instrukcijām - atbilstoši Preču un pakalpojumu drošuma likumā noteiktajām prasībām. Tas pats arī attiecas uz baseinu un pirts iekārtu, ūdens attīrīšanas sistēmas uzstādīšanu un izmantošanu, atbilstošu vielu lietojumu un dozēšanu, kam jānotiek stingri saskaņā ar ražotāja norādījumiem, ekspluatācijas un apkopes instrukcijām. Visiem minētajiem dokumentiem ir jābūt pieejamiem oriģinālvalodā un valsts valodā, lai tos pilnvērtīgi varētu izmantot gan darbinieki, kas atbildīgi par minēto iekārtu ekspluatāciju un apkopi, gan kontrolējošā institūcija. Saskaņā ar Valsts kancelejas Valsts pārvaldes attīstības departamenta sniegto skaidrojumu par administratīvo slogu un administratīvo izmaksu aprēķināšanu administratīvās izmaksas ir izmaksas, ko rada no tiesiskā regulējuma izrietošais pienākums uzkrāt un sniegt iestādēm (vai trešajām personām) dažāda veida informāciju. Šajā gadījumā ekspluatācijas un apkopes instrukcijas ir sagatavojis ražotājs, bet pakalpojuma sniedzēja galvenais pienākums ir ievērot minētajos dokumentos sniegtās norādes un rīkoties saskaņā ar tiem. Instrukcijas uzglabāšana plauktā vai datorā, lai nepieciešamības gadījumā varētu pārliecināties, ka ekspluatācija norit pareizi, neveido administratīvās izmaksas.  Lai veicinātu baseina un pirts atbilstību higiēnas prasībām, tāpat kā līdz šim, projekts nosaka, kādas telpas ir nepieciešamas, un arī kā tās iekārtojamas un aprīkojamas. Piemēram, pirtīs, kas ir paredzētas mazgāšanās mērķim, mazgāšanās telpā jāizvieto dušu iekārtas un ūdens krāni - vismaz viens uz 10 apmeklētājiem, jo dušas nepieciešamas rūpīgas mazgāšanās procesam. Savukārt baseina apmeklētājiem nepieciešama vismaz viena dušas iekārta uz 30 apmeklētājiem, jo šajā gadījumā apmeklētāju mērķis ir baseina apmeklēšana, un vairumā gadījumu dušu apmeklētāji izmanto salīdzinoši mazāku laiku, tajā tikai ātri noskalojoties pirms došanās baseinā vai pēc tā izmantošanas. Tas nozīmē, ka pakalpojuma sniedzējam ir jāizvērtē iespējamā apmeklētāju plūsma un jāparedz ērta piekļuve mazgāšanās un tualetes iekārtām. Plānojumam jānodrošina, lai baseina un pirts telpā apmeklētāji neiekļūtu virsdrēbēs un āra apavos, kā arī mazgāšanas un tualetes telpas apmeklētu pirms ieejas baseinā.  Publiskas būves galveno lietošanas veidu, nepieciešamo telpu grupu lietošanas veidus un telpu veidus, to skaitu, kā arī telpās izbūvējamo aprīkojumu nosaka būvniecības ierosinātājs, ievērojot Ministru kabineta 2015.gada 30.jūnija noteikumu Nr.331 “Noteikumi par Latvijas būvnormatīvu LBN 208-15 "Publiskas būves"prasības. Ja publiskas lietošanas pirts vai baseins ir iebūvēti publiskā ēkā (būvē), kura paredzēta citādai izmantošanai (piemēram, viesnīcā), tad tādas telpas kā priekštelpa ar garderobi (virsdrēbēm un ielas apaviem), personāla telpas, kā arī saimniecības telpas tīrās veļas, mazgāšanas un dezinfekcijas līdzekļu, kā arī telpu uzkopšanas inventāra novietošanai var neatrasties baseina vai pirts kompleksā, bet būt izvietotas citu publiskās ēkas (būves) telpu grupā.  Attiecībā uz baseina un pirts telpu iekārtošanu virkne prasību netiek mainītas. Kā arī līdz šim, tām jābūt iekārtotām un aprīkotām tā, lai novērstu negadījumu un infekciju risku. Sienu un grīdu apdarē jāizmanto materiāli, kas piemēroti dezinfekcijai un mitrai uzkopšanai un ir viegli tīrāmi. Grīdas segumam jābūt tādam, kas neapdraud veselību (nav slidens) arī tad, ja tas ir mitrs. Savukārt pirts lāvām un soliem jābūt izgatavotiem no veselībai nekaitīga un droša materiāla, vislabāk - no koka.  Lai personīgās mantas un apģērbs nebūtu jānovieto uz grīdas un tās varētu uzglabāt atsevišķi no citu apmeklētāju mantām, ģērbtuvē iekārto soliņus, skapīšus, āķus mantu novietošanai. Lai apmeklētāji nebūtu spiesti aukstā laikā doties laukā ar slapjiem matiem, jāierīko vieta matu žāvēšanai vai arī drošības prasībām atbilstoša vieta individuālo fēnu lietošanai.  Lai pasargātu klientus no infekcijas slimībām, projekts nosaka standarta prasības tualetes telpu aprīkojumam - tur jābūt roku mazgātnei, šķidrajam ziepēm, tualetes papīram un vienreizējiem roku susināšanas līdzekļiem vai žāvēšanas iekārtai.  Izvērtējot Veselības inspekcijā saņemtos uzņēmēju un apmeklētāju priekšlikumus par nepieciešamību detalizētāk noteikt prasības aprīkojumam dušās, projekts paredz prasības nepieciešamajam aprīkojumam un privātuma nodrošināšanai ģērbtuvēs, dušas un tualetes telpās, individuālai lietošanai paredzēto vannu kabīnēs. Pastāvošajās higiēnas prasībās publiskas lietošanas pirtīm ir noteikts, ka pirts dušu telpās dušu un vannu iekārto atsevišķā kabīnē. Minētais nepieciešams, lai būtu iespējams ievērot higiēnas prasības (piemēram, neapšļakstot citus apmeklētājus ar netīrām ziepju putām), kā arī tādēļ, ka dušas kabīnes un vannas var būt daudzfunkcionālas un arī dažādo funkciju izmantošana var ietekmēt citus apmeklētājus (tvaiks, masāžas sistēma, solārijs). Savukārt pastāvošajās higiēnas prasībās publiskas lietošanas peldbaseiniem nav noteiktas prasības dušas telpas starpsienai. Izvērtējot līdzšinējo praksi, arī projektā tiek noteikts, ka individuālai lietošanai paredzētās vannas iekārto atsevišķā kabīnē. Attiecībā uz dušas kabīnēm projekts paredz, ka vismaz vienai dušas iekārtai jābūt aprīkotai ar starpsienu, ņemot vērā iepriekš minētos apsvērums, kā arī, lai apmeklētāji privātuma apsvērumu dēļ neizvēlētos mazgāties dušā peldkostīmā, tādejādi nepanākot pietiekošu ķermeņa tīrību. Minēto prasību plānots attiecināt uz pakalpojumu sniedzējiem, kuri sniegts pakalpojumu jaunbūvējamās vai rekonstruējamās iestādēs, kuras projektētas pēc 2020.gada 1.aprīļa.  Līdzīgi kā abos pašreizējos noteikumos, lai nodrošinātu higiēnas prasībām atbilstošu vidi, projekts paredz noteikt prasības pakalpojuma sniegšanas vietas nodrošināšanai ar nepārtrauktu karstā un aukstā ūdens apgādi.  Saskaņā ar Pasaules Veselības organizācijas pētījumu “Legionella and Prevention of legionellosis” (WHO, 2007.,p.30)  Legionella baktērijas var ievērojami savairoties ūdens apgādes sistēmās, ja ūdens temperatūra (turpmāk - tº) ir robežās no +20oC līdz +45oC. Ja ūdens tº paaugstinās virs +50 oC – 60 oC, Legionella baktērija iet bojā. Tā kā vidējais temperatūras kritums starp siltummezglu un gala patērētāju karstā ūdens apgādes sistēmā ir 7-100C (atkarībā no ēkas tehniskā stāvokļa), legionellozes profilaksei projekts paredz prasību, ka karstā ūdens tº izejā no siltummaiņa ir jābūt ne zemākai par +55 oC, līdzīgi, kā tas Ministru kabineta 2010.gada 28.septembra noteikumos Nr. 906 „Dzīvojamās mājas sanitārās apkopes noteikumi” ir noteikts attiecībā uz dzīvojamām mājām punkta prasības ir piemērojamas arī ūdens sagatavošanas sistēmām, kuras nodrošina kompleksā ūdens sagatavošanu (patērētājs nevar regulēt ūdens temperatūru ģērbtuvju dušās). Ja pakalpojuma sniedzēja esošā ūdens sagatavošanas sistēma nodrošina karstā ūdens sagatavošanu ūdenssildītājā, arī tad karstā ūdens temperatūrai jāsasniedz vismaz +550 C, un sekojoši trīsgaitas regulējošais vārsts nodrošina siltā ūdens sagatavošanu lietošanai patērētājam no +380 C līdz +410 C.  Tāpat kā abos pašreizējos noteikumos, projekts nosaka ka baseinam pievadītajam ūdenim jāatbilst visām dzeramā ūdens obligātajām nekaitīguma prasībām, kas noteiktas Ministru kabineta 2017. gada 14. novembra noteikumos Nr. 671 ”Dzeramā ūdens obligātās nekaitīguma un kvalitātes prasības, monitoringa un kontroles kārtība”, ja vien baseinam netiek pievadīts jūras ūdens vai minerālūdens, kā sastāvā ir vairāk sēra, mangāna un citu sāļu. Šajā gadījumā jāievēro mikrobioloģiskā drošuma normas.  Esošajās higiēnas prasībās publiskas lietošanas peldbaseiniem noteikts, ka ūdens temperatūra peldbaseinā ir 25 ºC -29 ºC, bet tikai bērniem paredzētajos baseinos 30 ºC . Laikā, kad minētie noteikumi tika izstrādāti, tika noteiktas vispārējas minimālās prasības publiskajiem peldbaseiniem, kas ir brīvi pieejami plašam apmeklētāju lokam un tiek izmantoti peldēšanai, aktīvai atpūtai un ārstnieciskai profilaksei, bet netika paredzēts tās attiecināt arī uz relaksācijai paredzētajām masāžas un burbuļvannām, kurās ir 37-38 ºC temperatūra, vai aukstā ūdens baseiniem, kuros ūdens temperatūra ir zemāka, kā arī uz ārstniecībai izmantotajiem baseiniem un  vannām.  Projekta izstrādes laikā konstatēts, ka attiecībā uz baseina ūdens tº noteikšanu nepieciešama lielāka pieļaujamā tº amplitūda. Piemēram, bērnu peldbaseinu tehniskajā dokumentācijā nereti norādīta tº 32 ºC. Pirmajos dzīves gados bērni baseinā tikai pierod pie ūdens, baseina vides, norūdās un apgūst peldētprasmes sākuma vingrinājumus. Tas notiek mazajā baseinā, kur ir siltāks ūdens, jo bērni tikai relaksējas, nav spiesti intensīvi kustēties un viņiem var kļūt auksti. Nopietna peldētmācība parasti sākas no četriem gadiem, kad bērns spēj to darīt bez vecāku palīdzības trenera vadībā. Lai arī, aktīvi kustoties, ir mazāks risks, ka bērnam var kļūt auksti, baseinos, kas paredzēti kopējai izmantošanai – gan pieaugušajiem, gan bērniem, tº augšējo robežu nepieciešams noteikt augstāku. Tāpat arī nepieciešams par vienu ºC paaugstināt temperatūru tradicionālajos peldbaseinos, jo 25 ºC ir par vēsu un šajos gadījumos ir neapmierināti arī apmeklētāji. Savukārt sporta pasākumu laikā, vai arī citos gadījumos, piemēram niršanas un citu apmācību vai treniņu laikā jābūt iespējai noteikt citu baseina ūdens tº atbilstoši pasākuma prasībām vai vajadzībām. Baseiniem, kas tiek izmantoti kā masāžas vannas, ir nepieciešama augstāka ūdens temperatūra, bet nepārsniedzot 38 C, bet baseinos, kuros tiek sniegti medicīniskās rehabilitācijas pakalpojumi dažāda vecuma pacientiem (gan bērniem gan pieaugušajiem) ar dažādām medicīniskām diagnozēm, nepieciešamā ūdens temperatūra ir 28-32 ºC.  Tādēļ projekts paredz iespēju minētajos baseinos noteikt citu baseina ūdens temperatūru atbilstoši medicīniskajai rehabilitācijai vai masāžai nepieciešamajām prasībām. Taču jebkurā gadījumā apmeklētājiem jābūt informētiem par ūdens tº, lai viņi varētu izvēlēties izmantot konkrēto baseina pakalpojumu. Tādēļ tiek noteikta prasība ūdens tº rādītājus izlikt apmeklētājiem redzamā vietā.  Lai baseini un pārējās ar paaugstinātu mitrumu saistītās telpas no telpu mikroklimata viedokļa būtu droši izmantojamas gan apmeklētājiem gan darbiniekiem un tiktu nodrošināta norobežojošo konstrukciju mehāniskā un bakteriālā aizsardzība, vienlaikus ir jārūpējas par telpu gaisa temperatūru, mitruma kontroli un gaisa kustības ātrumu apmeklētāju atrašanās zonā.  Loģiskā secība, kas pamato minēto fizikālo lielumu izvēli ir: pamatu nosaka baseina ūdens temperatūra, kurai ir pakārtota telpas gaisa temperatūra, savukārt tai ir pakārtotas prasības telpas gaisa mitrumam.  No baseina iznākušam cilvēkam fizioloģiski baseina gaisa temperatūra ir komfortabla, ja tā ir par 1-3ºC augstāka, kā ūdens temperatūra. Slapja cilvēka āda ūdens pilieniņu iztvaikošanas rezultātā zaudē ievērojamu daudzumu siltumenerģijas, kas rada salšanas sajūtu. Lai samazinātu siltuma aizplūšanu no baseina iznākušā peldētāja un šo iztvaikošanas siltumu kompensētu no gaisa, ne no peldētāja ķermeņa, peldbaseina gaisa temperatūrai jābūt augstākai par baseina ūdens temperatūru. Piemēram, vācu standarts VDI 2089 paredz gaisu 2-4 ºC virs ūdens temperatūras, taču ne augstāku kā 34ºC; amerikāņu ASHRAE standarts 1-2ºC; Šveices SWKI standarts 2-3ºC. Latvijā adaptētais standarts LVS EN 15288-1, kas ir pamats projektēšanas uzdevumu sastādīšanai un ir vadlīnijas projektētājiem, paredz 0 līdz 4ºC virs ūdens temperatūras.  Šis noteikums būtisks ir arī baseinu energoefektivitātes nodrošināšanā, jo ievērojami samazina energopatēriņus telpu sausināšanai.  Ja telpā ir vairāki baseini – sporta, publiskais, aukstais baseins, bērnu, tad telpas gaisa temperatūra tiek aprēķināta pēc siltākā no peldbaseiniem, bet tai jābūt ne zemākai par 26ºC. Džakuzi, burbuļvannas u.tml., kuru ūdens temperatūra ir virs 34ºC, aprēķinā netiek vērtēts.  Projekts nosaka, ka arī gaisa tº rādītājiem ir jābūt izliktiem apmeklētājiem redzamā vietā, lai apmeklētāji varētu novērtēt sniegtā pakalpojuma kvalitāti.  Apmeklētāju labsajūta un norobežojošo konstrukciju drošība ir atkarīga arī no telpas gaisa mitrumu. Tādēļ standartā, jautājumā par gaisa apstrādes un apkures sistēmu projektēšanu, kā pirmais faktors, kas jāņem vērā, tiek minēta sakarība starp gaisa temperatūru un mitrumu.  Savukārt optimālais gaisa kustības ātrums gaisa kustības ātrums lietotāju tuvumā ir ne lielāks par 0,15 m /s. Prasības gaisa mitrumam un gaisa kustības ātrumam vairsnetiek noteiktas projektā, jo to optimāla nodrošināšana ir jāparedz jau projektēšanas stadijā un nebūtu jākontrolē uzraugošo institūciju kontroļu laikā. Apmeklētāju komfortam minētie rādītāji ir svarīgi, taču nav tik būtiski no epidemioloģiskās drošības viedokļa kā attiecībā uz baseinu darbiniekiem, kam jāpavada telpās visu darba laiku un attiecībā uz kuriem piemērojami [Ministru kabineta 2009.gada 28.aprīļa  noteikumi Nr.359](https://likumi.lv/doc.php?id=191430) „Darba aizsardzības prasības darba vietās”.  Lai garantētu drošu pakalpojumu, pakalpojuma sniedzējam jāveic ūdens un gaisa temperatūras rādītāju paškontrole, kā arī jādokumentē informācija par veiktajiem mērījumiem.  Lai baseina un pirts lietošana būtu droša un būtu iespējams pārliecināties (saskatīt), vai tiek ievērotas higiēnas prasības, projekts nosaka prasības apgaismojuma līmenim telpās, savukārt āra baseiniem nepieciešams apgaismojums diennakts tumšajā laikā.  Tāpat kā līdz šim, lai nodrošinātu tīrību un kārtību telpā, kurā atrodas baseins, pirts un pārējās ar baseina un pirts darbību saistītajās telpās, projekts paredz noteikt, ka regulāri, bet ne retāk kā reizi dienā, telpas uzkopj, izmantojot tīrīšanas un dezinfekcijas līdzekļus. Kā jau tika minēts, šobrīd raksturīgi, ka pakalpojuma sniedzēji piedāvā dažāda veida pirts un baseina pakalpojumus, tādēļ noteikumos nav iespējams viennozīmīgi noteikt, cik bieži un kāda tīrīšana nepieciešama. Piemēram, lielajos peldbaseinos, kuros ir liela cilvēku plūsma, koplietošanas telpu uzkopšana jau reizi stundā ir par maz. Tādēļ projekts paredz, ka pakalpojuma sniedzējs pats izvērtē, cik bieži kura telpa jātīra, izstrādājot telpu tīrīšanas un dezinfekcijas plānu. Nepieciešamības gadījumā pakalpojuma sniedzējam jāveic arī dezinsekcija vai deratizācija. Turpmāk vairs netiek kā obligāta noteikta prasība veikt ierakstus par katru telpas tīrīšanas un dezinfekcijas reizi, kas, izvērtējot līdzšinējo pieredzi, uzskatāma par pārspīlētu un formālu. Saskaņā ar Valsts kancelejas Valsts pārvaldes attīstības departamenta sniegto skaidrojumu par administratīvo slogu un administratīvo izmaksu aprēķināšanu administratīvās izmaksas ir izmaksas, ko rada no tiesiskā regulējuma izrietošais pienākums uzkrāt un sniegt iestādēm (vai trešajām personām) dažāda veida informāciju. Telpu uzkopšanas plāns ir vajadzīgs pakalpojuma sniedzējam, lai nodrošinātu higiēnas prasībām atbilstošu pakalpojumu, un tā mērķis nav uzkrāt un sniegt informāciju kādām trešajām personām.  Legioneloze jeb leģionāru slimība ir infekcijas slimība, ko izraisa baktērijas legionellas. Tās vairojas ēku ūdensapgādes sistēmās, gaisa kondicionēšanas iekārtās, boileros un citās mākslīgās ūdenskrātuvēs, ja tām radīti labvēlīgi apstākļi – siltums un bioloģiskais aplikums, kā arī apkaļķojušās vai rūsas skartas virsmas. Infekcijas avots ir gaiss, kurā cirkulē mikroskopiski, baktērijas saturoši ūdens pilieni. Cilvēks saslimst, ieelpojot sīkas inficēta ūdens daļiņa, ar ko vislielākais risks ir saskarties tieši dušā. Saskaņā ar Eiropas Slimību profilakses un kontroles centra (ECDC) Eiropas tehniskajām vadlīnijām Legionella sugas baktēriju izraisīto infekciju profilaksei, kontrolei un izmeklēšanai, arī peldbaseinu un pirts pakalpojumi var radīt inficēšanās risku. Tādēļ, lai samazinātu iespējamos inficēšanās riskus ar legionelozi, projektā ir noteikti tādi pakalpojuma sniedzēja pienākumi, kā vismaz reizi nedēļā veikt ūdens notecināšanu dušās, kas tiek retāk izmantotas (piemēram, pirtīs, kas sniedz pasūtījuma pakalpojumus, un dušas tiek izmantotas retāk kā reizi nedēļā), kā arī reizi ceturksnī attīrīt dušu galviņas no organiskā un neorganiskā aplikuma un tās dezinficēt ar hloru saturošiem dezinfekcijas līdzekļiem vai vienkārši ieliekot verdošā ūdenī uz 1 minūti.  Gadījumā, ja pirts apmeklētājs izmantojis mazgājamo bļodu pirts personāls pēc šādas bļodas izmantošanas to mazgā vai dezinficē. Minētais arī attiecas uz individuālās vannas izmantošanu, kad tajā nav automātiskās ūdens recirkulācijas un dezinficēšanas sistēmas, bet ūdens nomaiņa tiek veikta katram apmeklētājam.  Nereti pakalpojuma sniedzēji, īpaši pirts pakalpojuma sniedzēji, piedāvā klientiem arī veļu (dvieļus, palagus). Līdz šim higiēnas prasībās publiskas lietošanas pirtīm bija noteikts, ka gadījumā, ja tas tiek darīts, piedāvātajai veļai jābūt tīrai. Kā arī bija noteikts, ka tīro veļu uzglabā atsevišķā telpā. Pārskatot minēto prasību, tika nolemts to attiecināt arī uz peldbaseinu pakalpojumu sniedzējiem, kā arī pēc saskaņošanā saņemtā ieteikuma precizēt, ko nozīmē tīra veļa. Projekts paredz, ka tīra veļa, ir tāda, kas pēc katra apmeklētāja ir mazgāta automātiskajā veļas mašīnā vismaz 60 ºC temperatūrā, bet, ja tā bijusi piesārņota ar bioloģiskajiem šķidrumiem, mazgāšana veikta ar dezinficējošiem līdzekļiem. Projekts paredz noteikt, ka tīro veļu uzglabā atsevišķi, bet vairs netiek uzsvērts, ka tā jāuzglabā atsevišķā telpā. Ir pieļaujams, ka telpā, kur darbinieks izsniedz tīro veļu, atrodas arī konteiners, kur iemest apmeklētāja izmantoto veļu, ar nosacījumu, ka tīrās un netīrās veļas zonas ir pietiekami un skaidri nodalītas.  Peldbaseinu iespējams aprīkot, pielāgojoties dažādām apmeklētāju vēlmēm. Pamataprīkojumā, kas vajadzīgs peldbaseina funkcionēšanai atbilstoši higiēnas prasībām, ietilpst iekārtas ūdens virsmas nosūkšanai, filtrācijai, sildīšanai un atpakaļieplūdei. Baseina svarīgākā sastāvdaļa ir ūdens. Projekts nosaka virkni prasību baseina ūdens kvalitātes nodrošināšanai. Vispirms ievēro, lai ūdens tiktu iepildīts iztīrītā, dezinficētā un izskalotā baseinā.  Kad tīrais ūdens baseinā ir iepildīts, svarīgs ir tā cirkulācijas ātrums, lai nodrošinātu efektīvu baseina ūdens filtra darbību. Protams, ūdens cirkulācijas ātrums ir svarīgs arī, lai pasargātos no traumām un nelaimes gadījumiem. Projekts paredz noteikt, ka ūdens ieplūdes vietās baseinā ūdens padeves ātrums nedrīkst pārsniegt 2,0 m/s, bet baseinos, kas nav dziļāki par 800 mm, pie kāpnēm, mācību zonās un citās vietās, kur var tikt ietekmēta apmeklētāju drošība, ūdens padeves ātrums nedrīkst pārsniegt 0,5 m/s. Arī ūdens izplūdes vietās baseinā ūdens ātrums nedrīkst būt lielāks par 0,5 m/s.  Lai nodrošinātu ūdens tīrību, baseinu ar recirkulācijas ūdens sistēmut.sk. džakuzi vannas (t.i. kad ūdens apstrāde notiek slēgtā ciklā) un speciālu ūdens attīrīšanas sistēmas iekārtu uztur, kā arī ūdeni attīra un dezinficē atbilstoši ražotāja noteiktajiem ekspluatācijas noteikumiem un instrukcijām. Baseinā ar recirkulācijas ūdens sistēmu un tilpumu 200 m3 vai lielāku nodrošina ūdens attīrīšanas sistēmas iekārtas nepārtrauktu darbību visu diennakti, bet ja tilpums ir mazāks par 200 m3, nodrošina ūdens attīrīšanas sistēmas iekārtas darbību baseina izmantošanas dienā. Jāņem vērā, ka šīs ir minimālās higiēnas prasības un pakalpojuma sniedzējam ir jāizvērtē ūdens cirkulācijas nepieciešamība atkarībā no ūdens temperatūras, noslodzes un citiem faktoriem un jāizvēlas piemērotākais veids, kā vienmērīgi nodrošināt ūdens kvalitāti, lai izvairītos no subjektīvi nepatīkamās kombinētā hlora ietekmes.  Lai ūdens baseinā būtu tīrs, dzidrs un higiēnas prasībām atbilstošs, nepieciešami šādi procesi: 1)ūdens filtrēšana. Baseina ūdens filtrs ir viena no nozīmīgākajām peldbaseina aprīkojuma iekārtām, kas attīra ūdeni no tā cieto daļiņu piesārņojuma. Ir sastopami vairāku veidu filtri, šobrīd izplatītākais, ērtākais un ekonomiskākais no tiem ir t.s. smilšu filtrs - tvertne, kurā iepildītas īpaši apstrādātas smiltis, kas darbojas ūdens caurplūdes režīmā, smiltīm aizturot piesārņojuma daļiņas. Filtrs regulāri ir jātīra, jāskalo, kā arī parasti reizi divos gados smiltis filtrā ir jānomaina. Attiecībā uz filtru lietošanu Lielbritānija savās vadlīnijās atsaucas uz pētījumiem norādot, ka smiltis saturošie filtri baseiniem, kas veic ūdens filtrēšanu līdz 25 m stundā, ir labāki par tiem filtriem, kas veic ūdens filtrēšanu no 25-50 m stundā, jo savāc ~90% Cryptosporidium oocistas (<https://iwaponline.com/jwh/article/17/3/357/66379>). Filtru apkopi veic atbilstoši ražotāja instrukcijai un ņemot vērā baseina noslodzi.  2) ķīmiskā attīrīšana ar dezinfektantiem un koagulantiem, ko iespējams veikt arī manuāli. Tomēr kvalitatīvāka un efektīvāka ir automātiskā dozēšanas iekārta. Šajā gadījumā ūdens filtrācijas sistēmai tiek pievienotas kontroles zondes, kas nosaka ūdens ķīmisko sastāvu un pēc nepieciešamības dozēšanas iekārtai dod signālu par nepieciešamās ķīmiskās vielas papildināšanu. Iekārta nodrošina hlora, aktīvā skābekļa vai broma nepieciešamo koncentrāciju ūdenī, kā arī kontrolē pH līmeni, tā aprīkota ar kontroles paneli. Tāpat notiek arī koagulantu dozēšana ar mērķi, lai mikrodaļiņas saliptu un tās būtu iespējams savākt ar filtru. Lietojot automātiskās dozēšanas iekārtas, tiek panākta optimālā baseina ūdens uzturēšana, lai tas atbilstu noteiktajām higiēnas prasībām.  Dezinfekcijas līdzekļa izvēlē ieteicams ņemt vērā ūdens cietību, piemēram, sārmains dezinfekcijas līdzeklis (nātrija vai kalcija hipohlorīts) derēs mīkstam ūdenim, bet skābi saturošs dezinfekcijas līdzeklis būs piemērots cietam ūdenim. Neorganiskos hloru saturošos dezinfekcijas līdzekļus uzskata par labu izvēli publiskiem peldbaseiniem, papildus kombinējot ar UV starojumu vai ozonu, lai uzlabotu ūdens kvalitāti.  Jebkurā gadījumā baseina ūdens attīrīšanas iekārtu izmanto, stingri ievērojot iekārtas ražotāja sniegtās instrukcijas un ekspluatācijas noteikumus.  Šobrīd ir satopami arī dažādi baseini vai vannas, kas nav aprīkoti ar ūdens attīrīšanas sistēmu (t.s. caurteces baseini), ir baseini, kurus uzpilda tikai uz nodarbības laiku (vannas tipa). Projekts nosaka baseina ūdens pilnīgas nomaiņas un baseina un ūdens cauruļu tīrīšanas termiņus atkarībā no ūdens nodrošināšanas un attīrīšanas sistēmām. Ja baseinā vai vannā tiek izmantota recirkulācijas un automatiskā ūdens attīrīšanas sistēma, tajā pilnībā nomainīt ūdeni, izmazgāt un dezinficēt caurules un baseina (vannas) sienas un grīdu nepieciešams reizi gadā, bet gadījumā, ja ir recirkulācijas sistēma, bet ūdens attīrīšanai ķīmiskie līdzekļi tiek pievienoti manuāli, minētās darbības nepieciešams veikt ne retāk kā 2 reizes gadā. Savukārt, ja baseinā vai vannā nav ne recirkulācijas sistēmas, ne arī attīrīšanas sistēmu, ūdeni nomaina pēc katra apmeklētāja (vai apmeklētāju grupas, ja vanna vai baseins paredzēts vienlaicīgi vairākiem apmeklētajiem). Minētais attiecas gan uz džakuzi vannām, gan āra baļļām utt.  Neatkarīgi no tā vai baseins atrodas telpās vai ārā, projekts nosaka, ka pakalpojuma sniedzēja pienākums ir dokumentēt visu informāciju par baseina un to sistēmu uzturēšanas, tīrīšanas, dezinfekcijas un apkopes darbiem, veiktajiem legionellozes profilakses pasākumiem, kā arī veikt baseina darbības paškontroli. Pakalpojuma sniedzējam ir arī jānorīko atbildīgās personas par minēto darbību veikšanu. Projektam pievienotajā 1. pielikumā ir uzskaitīti svarīgākie paškontrolē nosakāmie rādītāji un to noteikšanas biežums. Visu minēto informāciju pakalpojuma sniedzējam jāuzglabā kontrolējošai institūcijai pieejamā vietā, taču pakalpojuma sniedzējs pats var izvēlētiessev ērtāko informācijas uzglabāšanas formātu (piemēram, speciāla tabula, mape vai elektroniski).  Neatkarīgi no ūdens attīrīšanas sistēmām baseinā, kas atrodas iekštelpās, jānodrošina ūdens kvalitāti atbilstoši projektam pievienotajā 2. pielikumā minētajiem fizikāli ķīmiskajiem un mikrobioloģiskajiem rādītājiem. Svarīgāko fizikāli-ķīmisko un mikrobioloģisko peldbaseina ūdens kvalitātes rādītāju noteikšana jāveic akreditētā laboratorijā reizi mēnesī. Savukārt āra baseinu ūdenim jāatbilst prasībām, kādas ir noteiktas peldvietu ūdenim Ministru kabineta 2017. gada 28. novembrī noteikumos Nr. 692 “Peldvietas izveidošanas, uzturēšanas un ūdens kvalitātes pārvaldības kārtība”, jo ārējo apstākļu ietekmē (lapas, vēja sanestas smiltis, putnu spalvas utt.) nesalīdzināmi grūtāk ir nodrošināt tādu pašu ūdens kvalitāti kā iekštelpās.  Tā kā peldbaseinos šobrīd pārsvarā ir speciālas ūdens attīrīšanas sistēmas un automātiska ķīmisko vielu pievienošana visu diennakti, kā arī rādītāju (pH, Cl) nolasīšana no automātiskās sistēmas, ko uzrauga personāls, ir kļuvusi pārspīlēta pašreizējā prasība vairākas reizes dienā fiksēt ūdens kvalitātes rādītājus. Peldbaseinos, kurus izmanto tikai pēc pieraksta un reti vai izglītības iestāžu baseinos, kurus izmanto tikai nelielu dienas daļu un neliels apmeklētāju skaits, pH un Cl paškontroles rādītāju noteikšanas biežums būtu jānosaka atbilstoši baseina izmantošanas laikam (piemēram, dienas sākumā). Tādēļ projektā pārskatīti paškontrolē nosakāmie rādītāji, noteikts periodiskums, kad mērījumiem izmantojami testeri, kā arī precizēts, kāda veida baseiniem kādi mērījumi jāveic.  Ņemot vērā, ka ar šo projektu tiks aizstāti abi pašreizējie noteikumi, projektā iekļauts punkts par abu pašreizējo noteikumu atzīšanu par spēku zaudējušiem. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Veselības inspekcija |
| 4. | Cita informācija | Projektā paredzētie pasākumi tiks nodrošināti Veselības ministrijai un Veselības inspekcijai piešķirto valsts budžeta līdzekļu ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz Veselības inspekcijā nodarbinātajiem, kurus skar projekta regulējums, uz fiziskām un juridiskām personām, kuras sniedz baseinu un pirts pakalpojumus, kā arī uz baseina un pirts pakalpojuma lietotājiem. Veselības inspekcijas uzraudzībā ir 130 objekti, kuros tiek sniegti peldbaseina pakalpojumi (t.sk. ārstniecības un izglītības iestādēs, sporta klubos un viesnīcās).  Analizējot iesniegumu datus, visvairāk pārstāvēti pirts pakalpojumu sniedzēji (>90), kā arī kompleksi pakalpojumi – baseini kopā ar pirtīm (>35). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu apvienošana mazinās administratīvo slogu pakalpojuma sniedzējiem, jo tādējādi tiks atvieglota to piemērošana, kā arī prasības tiek precizētas atbilstoši reālajai situācijai. Arī līdz šim baseinu un pirts pakalpojumu sniedzējiem bija jāveic paškontrole, taču turpmāk obligāti nosakāmo rādītāju skaits būs mazāks, ņemot vērā tehnoloģiju attīstību.  Projekts pozitīvi ietekmēs uzņēmējdarbības vidi un konkurenci, nosakot aktualizētas, mūsdienu situācijai atbilstošas prasības. Tāpat projekts pozitīvi ietekmēs sabiedrības veselību, veicinot higiēnas prasībām atbilstošu vidi pirtīs un peldbaseinos. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Pakalpojuma sniedzējs vienu reizi izstrādā paškontroles plānu baseina, pirts telpu un aprīkojuma tīrīšanai un apkopei, atbilstoši saviem pakalpojumu veidiem (peldbaseins, baseins, pirts) un to sniegšanai nepieciešamajam aprīkojumam. Pakalpojumu klāsta paplašināšanās gadījumā plānu nepieciešams pārskatīt un papildināt.  Pakalpojumu sniedzēja patērētais laiks plānam atkarīgs no sniegtajiem pakalpojumu veidiem, jo plānā jāuzskaita pakalpojumam nepieciešamais. Tā kā pakalpojumu veidi ir dažādi arī plāna izstrādes laiks var būt dažāds - no dažām stundām līdz vienai darba dienai. Saskaņā ar Valsts ieņēmumu dienesta informāciju par [darba vietām 2020.gada martā atbilstoši profesiju klasifikatoram](https://www.vid.gov.lv/sites/default/files/kopsavilkums_par_profesijam_2020_gada_marts_bez_retajam_profesijam.xlsx), vidējā stundas tarifa likme valstī skaistumkopšanas jomas un tai radniecīgu profesiju darbiniekiem ir 5,31 EUR.  Pieņemot, ka paškontroles plāna izstrādei nepieciešama viena darbadiena, izmaksu aprēķins saskaņā ar formulu  C = (f x l) x (n x b) + \*, kur  C = administratīvo izmaksu monetārs novērtējums;  f = prasības izpildei patērētie finanšu resursi jeb darba samaksa – iepriekš minētie 5,31 EUR;  l = patērētais laiks izteikts stundās, konkrētajā gadījumā tā ir viena darba diena jeb 8 stundas;  n = personu skaits, kam jāpilda informācijas prasība, konkrētajā gadījumā tie ir 130 pakalpojumu sniedzēji, kas uz šo brīdi ir paziņojuši Veselības inspekcijai saskaņā ar kārtību, kādā skaistumkopšanas pakalpojumu sniedzēji paziņo par saimnieciskās darbības uzsākšanu;  b = prasības biežums gada ietvaros, konkrētajā gadījumā tā ir viena reize;  \*Papildu izmaksas, kas konkrētajā gadījumā nav identificētas,  ir šāds:  (5,31 EUR x 8h) x ((130) x 1) = 33,2 x 130 = 5522.4 EUR (kas sastāda 42.48 EUR vienam pakalpojumu sniedzējam). Savukārt paškontroles plānā paredzēto pasākumu efektīva izpilde ir paša pakalpojuma sniedzēja pārziņā, šeit grūti aprēķināt laiku, atkarībā no tā, cik pasākumus pakalpojuma sniedzējs plānā ir paredzējis, kā arī, atkarībā no tā, kādā veidā pieraksti tiek veikti (žurnālā, elektroniski, automātiski no automātiskās nolasīšanas ierīcēm). Paškontroles plānam bija jābūt arī iepriekš, bet tā administratīvo izmaksu monetārs novērtējums netika veikts. Projekts paredz salīdzinoši mazāk obligāto mērījumu un ierakstu paškontroles plānā, tādēļ slogam būtu jāmazinās. Pieņemot, ka paškontroles plānā ir tikai minimālās prasības, kas noteiktas projekta 1. pielikumā, paškontrolē nosakāmo rādītāju nolasīšana un fiksēšana, kā arī tehnisko un profilaktisko apkopju fiksēšana (apkopes nav katru dienu), vidēji aizņems dienā 12 minūtes, kā arī, ka pakalpojums tiek sniegts 260 dienas gadā, saskaņā ar iepriekš minēto formulu, sastādīs šādas izmaksas (5.31 EUR x 0.2h) x (130 x 260) = 1.062 x 33800 = 35895.6 EUR (kas sastāda 276.12 EUR vienam pakalpojumu sniedzējam gadā).  Līdzīgi arī ar pakalpojuma saņemšanas (jeb, kā tie tika dēvēti līdz šim -iekšējās kārtības) noteikumu izstrādi -tā bija nepieciešama arī saskaņā ar līdzšinējo kārtību. Tās pārskatīšanai un aktualizēšanai nav nepieciešams ilgs laiks, taču jaunu iekšējās kārtības noteikumu izstrāde var prasīt vairākas stundas. Pieņemot, ka jaunu iekšējās kārtības noteikumu izstrādei nepieciešamas 2 stundas, izmaksu aprēķins saskaņā ar iepriekš minēto formulu ir šāds: (5.31 EUR x 2h) x ((130) x 1) = 10.62 x 130 = 1380.6 EUR (kas sastāda 10.62 EUR vienam pakalpojumu sniedzējam). |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” sabiedrībai tika dota iespēja piedalīties publiskajā apspriešanā no 2019. gada 8.maija līdz 5.jūnijam kā arī rakstiski sniegt viedokli par noteikumu projektu tālākajās saskaņošanas stadijās. |
| 2. | Sabiedrības līdzdalība projekta izstrādē | 2019. gada 8.maijā projekts publiskajai apspriešanai publicēts Veselības ministrijas mājaslapas sadaļā „Sabiedrības līdzdalība”.  Arī pēc publiskās apspriešanas un pēc izsludināšanas Valsts sekretāru sanāksmē ieinteresētie sabiedrības pārstāvji sniedza komentārus un priekšlikumus, kas tika izskatīti un kā rezultātā papildināts skaidrojums anotācijā. |
| 3. | Sabiedrības līdzdalības rezultāti | Publiskajā apspriešanā saņemti priekšlikumi no Latinwest, SIA, Jūrmalas sporta skolas, Olimpiskā sporta centra, SIA, Fonda”Mācies peldēt Latvijā”, VSIA "NRC "Vaivari", kas izvērtēti un lielā mērā ņemti vērā. Priekšlikumu sniedzēji pārstāv plašu un dažādu ieinteresēto loku, tādēļ ir pamats uzskatīt, ka notikušas mērķtiecīgas konsultācijas ar projekta skartajām sabiedrības grupām. Visa informācija par publisko apspriešanu, tai skaitā par sabiedrības iesniegtajiem iebildumiem un priekšlikumiem, pieejama Veselības ministrijas mājas lapā: <http://www.vm.gov.lv/lv/aktualitates/sabiedribas_lidzdaliba/publiska_apspriesana_2019gada/> |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru. Jaunu institūciju izveide, esošo institūciju likvidācija vai reorganizācija nav paredzēta. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Veselības inspekcija projektā paredzētos pasākumus nodrošinās tai piešķirto valsts budžeta līdzekļu ietvaros. |

Veselības ministre                                   I. Viņķele

Vīza: Valsts sekretāre D. Mūrmane-Umbraško

Segliņa 67876102

anita.seglina@vm.gov.lv